# Velkomen som elev ved Voss gymnas!

Fyrste skuledag vert **måndag 15. august** på Voss gymnas. Denne dagen er sett av til startsamtalar mellom kontaktlærarar og elevar. Voss gymnas tykkjer det er ei føremon om føresette har høve til å møta saman med eleven. Av erfaringar veit me at god kommunikasjon mellom skule og heim er viktig, men dersom det av ulike grunnar ikkje høver for føresette å møta, har me forståing for dette. Det er sett av om lag 20 minutt til samtale med kvar elev. Målet med denne samtalen er at kontaktlæraren skal verta snarast mogleg kjend med elevane sine, slik at skulegangen kan verta tilpassa den einskilde.

Andre skuledag, tysdag 16. august vert det felles opning i idrettshallen på Voss gymnas kl. 08.40, deretter vil du møta klassen din.

Nedanfor fylgjer nokre stikkord som skulen oppfattar som viktige i startsamtalen:

 - Forventningar til vidaregåande skule (t.d. ambisjonar)

- Kvifor dette skulevalet (t.d. interesser, planar for framtida,)

- Arbeidsvanar (t.d. lekser, tidsbruk, fritidsaktivitetar)

- Behov for særleg tilrettelegging (ta med dokumentasjon)

 - Eventuelt andre tilhøve

I samband med startsamtalen vil det óg verta gjennomført boklån[. Kontrakt for lån av lærebøker](https://www.hordaland.no/globalassets/for-skulane/voss-gymnas/filer/praktisk-info/bibliotek/kontrakt-for-lan-av-lareboker2.pdf) finn du her. Ta utskrift av den og få underskrift av føresette. Før du får utlevert lærebøker må kontrakten vera fylt ut og innlevert på skulen (dette er i følgje med Vestland fylkeskommune sine retningsliner). Dersom du har nasjonalt lånekort, kan du ta med dette, men kontrakt om boklån må likevel vera underskriven. Før eller etter startsamtalen går du til biblioteket for å låne skulebøker. Du får tildelt bokskåp på startsamtalen.

Datamaskin og IKT-hjelp: Du vil få IKT-opplæring onsdag eller torsdag i fyrste skuleveka, ta med datamaskin.

**Tid for startsamtale får du på SMS** direkte frå kontaktlærar.

Me vonar at du alt frå fyrste skuledag vil trivast som elev ved Voss gymnas!

Venleg helsing

Håvard V. Styve

Rektor Voss gymnas

Me gjer merksam på at det ikkje er høve til å parkere ved skulen. Det er vanlegvis god plass i parkeringshuset (Vossapark).